הכנסת השמונה-עשרה

יוזמים:      	חברי הכנסת  	יריב לוין
				איתן כבל
				יוחנן פלסנר
							
				פ/3817/18			

הצעת חוק המפלגות (תיקון – מסירת מידע ממרשם האוכלוסין לצורך ניהול בחירות מקדימות), התשע"ב–2011

הוספת סעיף 20א  	1.	בחוק המפלגות, התשנ"ב–1992, אחרי סעיף 20 יבוא:  	
		"מסירת מידע ממרשם האוכלוסין	20א.	(א)	הודיעה מפלגה למבקר המדינה ולרשם על מועד בחירות מקדימות או על מועד בחירות למוסדותיה שבהן משתתפים כלל חברי המפלגה, תהא רשאית המפלגה לקבל משר הפנים מידע באמצעי אלקטרוני או מגנטי מתוך מרשם האוכלוסין בתוך 15 יום מהגשת הבקשה; בקשה לקבלת המידע תוגש לשר הפנים מיד עם ההודעה על מועד הבחירות. 	
						(ב)	המידע שיימסר למפלגה הינו רשימה של אזרחי ישראל שגילם 17 שנים לפחות, הכוללת את שם המשפחה, השם הפרטי, שם האב או האם, המען ומספר הזהות במרשם האוכלוסין. 	
						(ג)	מידע כאמור בסעיף קטן (ב) יימסר למפלגה, לאחר שתתחייב בכתב, בנוסח שקבע שר הפנים, בידי בא כוחה שמונה לפי סעיף 19ב או ממלאי מקומם ובידי האחראי לטיפול במידע מטעם המפלגה, שלא תעשה שימוש במידע, לרבות העברתו לאחר, אלא לצורכי ניהול הבחירות המקדימות או הבחירות למוסדותיה, לצורכי ניהול מרשם חבריה ולצורכי קשר עם חבריה.	
						(ד)	שר הפנים רשאי להורות כי האמצעי האלקטרוני או המגנטי הנמסר לפי סעיף זה יכלול אמצעי הגנה; לעניין זה, "אמצעי הגנה" – לרבות הוספת מידע לזיהוי הקובץ."	

דברי הסבר
מטרת הצעת חוק זו היא לאפשר למפלגות המקיימות הליכי בחירות מקדימות או המקיימות הליכים לבחירת חברי מוסדותיהן, לנהל את הבחירות בהסתמך על מידע מעודכן ממרשם האוכלוסין.
מפלגות בישראל המקיימות הליכי בחירות מקדימות או בחירות למוסדות מפלגותיהן, נתקלות בקושי בניהול הבחירות בשל היעדר יכולת לקבל מידע עדכני ממרשם האוכלוסין. המפלגות נאלצות להסתמך על המידע המצוי ברשותן אותו קיבלו לפי הדין הקיים, למשל לקראת הליכי בחירות כלליות לכנסת, שמטבע הדברים אינו עדכני למועד עריכת הבחירות המקדימות או הבחירות למוסדות המפלגה. 
מצב זה גורם לקשיים רבים בניהולן התקין של הבחירות כאמור. בין היתר, מתקשות המפלגות לשייך את חבריהן לסניפים הגיאוגרפיים המתאימים בשל היעדר מידע עדכני בדבר מקום מגוריהם של החברים, מתקשות לקבוע את האזורים הגיאוגרפיים בהם רשאים החברים להתמודד, ואף מתקשות לנהל פנקס חברים מסודר בשל היעדר מידע עדכני בדבר פטירות או בדבר הגעת אזרחים לגיל 17 המאפשר הצטרפות למפלגות וזכות להצביע בהליכי הבחירות הפנימיות המתקיימות במסגרתן.
קיים אינטרס ציבורי חשוב וברור בניהולן התקין והמדויק של הליכי הבחירות במפלגות, ובה בעת קיימת הצדקה לסייע למפלגות בניהול הליכים אלה ולא להקשות עליהן או אף להכשילן. מנגד, אין במסירת המידע כמוצע בהצעת החוק כדי לפגוע באינטרס מוגן אחר כלשהו, משעה שממילא זכאיות המפלגות לקבל את המידע מדי תקופה, לרבות לקראת הבחירות הכלליות.
הצעת החוק נועדה להסדיר את מסירת המידע ממרשם האוכלוסין למפלגות המקיימות הליכי בחירות מקדימות או הליכי בחירות למוסדותיהן, באמצעות קביעה כי מידע הזהה לזה הנמסר למפלגות לקראת הבחירות הכלליות לכנסת, יימסר לידן גם לקראת עריכתן של בחירות מקדימות או בחירות למוסדות המפלגות. על מסירת המידע והשימוש בו יחולו כללים דומים לאלה הקבועים ביחס למידע הנמסר לקראת הבחירות הכלליות לכנסת, בדרך שתבטיח שימוש נאות במידע לצרכי ניהול הבחירות, מרשם החברים והקשר עם חברי המפלגה בלבד. 

---------------------------------
הוגשה ליו"ר הכנסת והסגנים
והונחה על שולחן הכנסת ביום
כ"ג בכסלו התשע"ב – 19.12.11